Komisijos sprendimas
2001 m. gegužės 4 d.
iš dalies keičiantis Sprendimą 97/467/EB, pateikiantį laikinus trečiųjų šalių įmonių, iš kurių valstybės narės leidžia importuoti triušieną ir ūkiuose augintų medžiojamų gyvūnų mėsą, sąrašus dėl bėgiojančiųjų paukščių mėsos importo
(pranešta dokumentu Nr. C(2001) 1173)
(tekstas svarbus EEE)
(2001/396/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 d. Tarybos sprendimą 95/408/EB dėl trečiųjų šalių įmonių, iš kurių valstybėms narėms leidžiama importuoti tam tikrus gyvulinės kilmės produktus, žuvininkystės produktus arba gyvus dvigeldžius moliuskus, laikinų sąrašų pereinamajam laikotarpiui sudarymo sąlygų [1] su paskutiniais pakeitimais, padarytais Tarybos sprendimu 2001/4/EB [2], ypač į jo 2 straipsnio 1 dalį,
kadangi:
(1) Šalių, iš kurių valstybėms narėms yra leidžiama importuoti bėgiojančiųjų paukščių mėsą, sąrašas, sveikatos ir veterinarinio sertifikavimo reikalavimai šiai mėsai į Bendriją įvežti buvo nustatyti 2000 m. rugsėjo 29 d. Komisijos sprendimu 2000/609/EB, nustatančiu veterinarinius ir visuomenės sveikatos reikalavimus bei veterinarinį sertifikavimą importuojant ūkiuose augintų bėgiojančiųjų paukščių mėsą ir iš dalies pakeičiančiu Sprendimą 94/85/EB, pateikiantį trečiųjų šalių, iš kurių valstybės narės leidžia importuoti šviežią paukštieną, sąrašą [3].
(2) Komisijos sprendimu 1997/467/EB [4] su paskutiniais pakeitimais, padarytais Sprendimu 2000/691/EB [5], buvo parengtas laikinas įmonių, iš kurių valstybės narės gali leisti importuoti triušieną ir ūkiuose augintų laukinių gyvūnų mėsą (laukieną), sąrašas.
(3) Sprendimo 97/467/EB priedas yra skirtas triušienai ir ūkiuose augintai laukinių gyvūnų mėsai (laukienai), bet jame nebuvo nurodytos bėgiojančiųjų paukščių mėsą gaminančios įmonės.
(4) Tačiau pirmiau minėto sprendimo 1 straipsnio 2a dalyje valstybėms narėms suteikta galimybė tęsti prekybą dvišaliu pagrindu iki 2001 m. balandžio 30 d.
(5) Iškilo būtinybė atsisakyti šios galimybės ir sudaryti aiškų bėgiojančiųjų paukščių mėsos sąrašą.
(6) Buvo susisiekta su visomis sąraše nurodytomis trečiosiomis šalimis, kurioms leista pagal gyvūnų sveikatą importuoti į Europos bendriją bėgiojančiųjų paukščių mėsą, kad būtų įsitikinta, ar toje šalyje yra įmonių, norinčių eksportuoti į Europos bendriją ir atitinkančių būtinas, atitinkamose direktyvose nustatytas Bendrijos sveikatos normas.
(7) Komisija iš tam tikrų trečiųjų šalių gavo įmonių sąrašus su garantijomis, kad jos visiškai atitinka atitinkamus Bendrijos sveikatos reikalavimus, o jeigu kuri nors įmonė jų neatitiks, jos eksporto veikla į Europos bendriją bus sustabdyta.
(8) Tokiu būdu gali būti sudarytas laikinas trečiųjų šalių įmonių, iš kurių valstybės narės gali leisti importuoti bėgiojančiųjų paukščių mėsą, sąrašas.
(9) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Sprendimo 97/467/EB 1 straipsnio 2a dalis panaikinama.
2. Sprendimo 97/467/EB priedas tampa to sprendimo I priedu ir pridedamas šis pavadinimas:
"Įmonių, kurioms leista importuoti triušieną ir ūkiuose augintų laukinių gyvūnų mėsą (laukieną) (išskyrus bėgiojančiuosius paukščius), sąrašas
."
3. Šio sprendimo priedas yra įterpiamas kaip Sprendimo 97/467/EB II priedas tokiu pavadinimu:
"Įmonių, kurioms leista importuoti bėgiojančiųjų paukščių mėsą, sąrašas
."
4. Importui iš priede išvardytų įmonių ir toliau taikomos Bendrijos veterinarinės nuostatos, kurios buvo priimtos kitais teisės aktais.
2 straipsnis
Šis sprendimas taikomas nuo 2001 m. gegužės 1 d.
3 straipsnis
Šis sprendimas skirtas valstybėms narėms.
Priimta Briuselyje, 2001 m. gegužės 4 d.